Imtella' Ġunju 25, 2020 - Aġġornata 25 Ta' Ġunju, 2020 7:43pm Għadd ta' ajruplani jinsabu ppustjati wieħed wara l-ieħor fuq it-tarmak f'xifer Ħal Luqa, għatxana biex fi żmien ftit jiem jerġgħu jieħdu r-ruħ. L-ajruport, bħalissa, baħħ. Minn Marzu 'l hawn, stajt toqtol u tidfen. L-Ajruport Internazzjonali ta' Malta se jerġa' jieħu l-ħajja nhar l-Erbgħa l-1 ta' Lulju wara li għal dawn l-aħħar ġimgħat frott iċ-ċirkostanzi bla preċedent li lkoll sibna ruħna fihom kellu jagħlaq il-bibien tiegħu. Fl-isfond ta' dan il-ftuħ li bosta minna qed jistennew bil-ħerqa, l-Ajruport Internazzjonali ta' Malta id f'id mal-Orkestra Filarmonika ta' Malta, Sound Salon u G7 illejla mistenni jiċċelebra din id-data simbolika permezz ta' kunċert qsajjar il-ġmiel tiegħu ta' madwar nofs siegħa. Matulu, fost l-oħrajn, idoqq id-DJ LEX, u mistennija jpaxxu 'l-widna tal-pubbliku s-sopran Nicola Said u l-kantawtur żagħżugħ Joe Roscoe maħtur mill-Ajruport Internazzjonali ta' Malta bħala l-ambaxxatur tal-kumpanija. Il-mużika għaddejja se tkun imżewwqa b'għadd ta' filmati li jixhdu ġmiel l-arċipelagu Malti. Żgħir fil-qies, enormi fis-sbuħija. Ġawhra, f'nofs il-Mediterran. Gżejjer, lesti biex jerġgħu jisirqu l-qlub ta' eluf ta' turisti li mistennija jerġgħu jibdew iżuru 'l xtutna dalwaqt. Tista' ssegwi l-ispettaklu fuq il-paġna ta' Facebook ta' TVM fis-7.30pm tal-lejla.